En DVD med tre tv-programmer omkring Skagen-kunstneren Niels Helledie blev holdt over dåben i Skagen Kirke onsdag. Det er Folkekirkens Infotjeneste i Aalborg Stift, der står bag den ny DVD. I de tre programmer belyses Niels Helledies arbejde specielt dets relationer til evangeliet. Ånd og udtryk forenes i Niels Helledies mangfoldige krucifiks. - Den her DVD dokumenterer de mange af Helledies værker, som befinder sig i stiftets kirker. Når det, som her hos Niels Helledie er god kunst, har kunsten stor indflydelse på gudstjenesten. Den medvirker til at fastholde ordet, siger biskop Søren Lodberg Hvas fra Aalborg Stift. - Her i kirkerummet finder man Jesus - sønnen af Himmelens og Jordens skaber - på korset, straffet som den værste forbryder. Det er da et paradoks, der vil noget, siger Niels Helledie, som i den grad lader sig inspirere af paradokset, når han befinder sig i sin egen skabelsesproces. DVD'en er tilrettelagt af journalist Hasse Boe og de tre programmer beretter om "Den kristne kunstner i Skagen", "Helledie på Galleri Katedralen" og i det tredje tolkes kunstneren og hans værker af  en præst, en psykolog og en kunsthistoriker. DVD'en kan købes hos Folkekirkens Infotjeneste i Aalborg Stift for 50 kr.
En ny DVD hvor kunstneren Niels Helledie understreger kunstens og kirkens samhørighed med sine krucifiks blev præsenteret i Skagen Kirke